বেয়ারাটি নীরবে একটি কম্পিউটার প্রিন্ট-আউট কানাইয়ের সামনে মেলে ধরল। কানাই যথেষ্ট অভিভূত হলেন। লালবাজারের ডিজিটালাইজেশনের ওপর এই প্রথমবার তার একটা আস্থা এলো। ছোকরার ওপরও প্রীত হলেন। ভবিষ্যতে রেকমেন্ড করে দেবেন ভাবলেন। রিডিং গস্নাসটা চোখে এঁটে ১৯১৩-১৯৩০ সালের নোটসে চোখ রাখলেন। তাতে দেখা যাচ্ছে যে, কেস চলাকালীন মোহন বসুকে কিছু জলখাবার আর যাতায়াত বাবদ রাহাখরচ দেওয়া হয়েছিল। কেস মিটে যাওয়ার পর ব্রিটিশরাজ মোহন বসুর ওপর দয়াপরবশ হয়ে দুই টাকা মাসোহারা ধার্য করে। কিন্তু প্রথম মাসে সেই মাসোহারা নিতে এসেছে মোহন বসুর নাবালক পুত্র পুলক বসু, অভিভাবক সহযোগে। নথিকর্তা নাবালক পুত্রের টিপসই নিয়ে মাসোহারা দিয়েছেন এবং ফুটনোটে লিখে রেখেছেন যে, পুত্রটি জানিয়েছে, তার বাপ সেনাদলে নাম লিখিয়ে বিদেয় হয়েছে। নথিকর্তা আরো জানাচ্ছেন যে, এই বিষয়ে তিনি ওপরওয়ালাদের সঙ্গে আলোচনা করে পুত্রটিকে মাসোহারা দেওয়া নিশ্চিত করলেন, যতদিন না মোহন বসু দেশের কাজ করে ফিরে আসে। অতঃপর এই বন্দোবস্ত বজায় থাকে ১৯৩০ অবধি। সে-সময় নতুন নথিকর্তা জানিয়েছেন, তিনি দায়িত্ব নেওয়ার পর থেকে দুই বছর কাউকে মাসোহারা নিতে আসতে দেখেননি, মোহন বসু ক্রিমিয়ার যুদ্ধের বহু আগেই প্রাণ হারিয়ে থাকবেন। খুব সম্ভবত পূর্বের বড়বাবু ও তার সহকর্মীরা বছরের পর বছর মাসোহারাটি আত্মসাৎ করিয়া থাকিবে। বর্তমান সরকারের অর্থভাণ্ডারের কথা ভাবিয়া এই মাসোহারা চালু রাখার কোনো অর্থ নেই, অতএব ১৯৩০-এ মাসোহারা বন্ধ হলো। কানাই বেজায় মজা পেলেন। কেবল বিপস্নবীরাই নয়, বাঘের ঘরে ঘোগের বাসা তাহলে হিসাবরক্ষকরাও বুনেছিল। সৌভিক ক্রাইম কনফারেন্স থেকে ফেরার পর কানাই এই কথাগুলিই বললেন।